Футбол у яго жыцці з’явіўся даволі рана. Яшчэ ў дзіцячым садку хлопчык з задавальненнем штурхаў нагой мяч і задаваў тату розныя пытанні, здзіўляючы таго сваёй недзіцячай развагай і назіральнасцю. На чарговае пытанне “Чаму пры ўдары мяч часам ляціць уверх, а часам коціцца нізам?” тата не знайшоў, што адказаць сыну, толькі вымавіў нешта накшталт “падрасцеш — даведаешся”. Гэты выпадак Дзмітрый Бельскі, фіналіст Рэспубліканскага конкурсу прафесійнага майстэрства “Педагог года ўстановы дадатковай адукацыі дзяцей і моладзі”, сёння ўспамінае з усмешкай, але адзначае, што менавіта з таго часу футбол пачаў адыгрываць вялікую ролю ў яго жыцці. Сёння Дзмітрый Бельскі — малады і таленавіты педагог, які пяць гадоў працуе кіраўніком аб’яднання па інтарэсах “Агульная фізічная падрыхтоўка. Футбол” у Цэнтры творчасці дзяцей і моладзі “Спектр” Гродна.